Tafir urðu á flugi frá Keflavíkurflugvelli í morgun vegna ofankomu. Lengri tíma en ella tók að afísa vélar og gera þær ferðbúnar fyrir flug. Umhleypingar eru í kortunum og í Mýrdal og Öræfum má búast við allt að 40 metrum á sekúndu í hviðum.
Það er skammt stórra högga á milli í veðrinu. Það er von á stormi syðst síðdegis og aftur aðra nótt. Veðurfræðingur bendir fólki á að fylgjast vel með spám og jafnvel fresta eða flýta för eftir veðri. Það snjóaði víða sunnanlands í nótt og í morgun.
Spákortið er fremur gult næstu daga. Gert ráð fyrir stormi aðra nótt. Færð gæti spillst til muna á fjallvegum. Veðurfræðingur bendir fólki á að fylgjast vel með spám og að það fresti eða flýti för eftir veðri.
Nokkrar tafir urðu á Keflavíkurflugvelli í morgun, á flestum flugferðum Icelandair vegna ofankomunnar. Lengri tíma tók að afísa og gera vélarnar ferðbúnar.
Vetrarfærð er víða á landinu. krapi er á Reynisfjalli, en spáð hvassviðri þar í dag. Búast má við hviðum allt að 40 metrum á sekúndu. Veðrið verður verst í Mýrdal og Öræfum. Varasamt er að vera á ferð á stórum bílum sem taka á sig mikinn vind. Hvasst verður fram eftir degi.
Umhleypingar eru í kortunum. Óli Þór Árnason er veðurfræðingur á Veðurstofu Íslands.
Já það er kannski vissara að fylgjast vel með spánum á næstunni. Það er náttúrulega þessi lægð sem gaf okkur snjó og slyddu í nótt og fjallvegirnir eru svolítið snúnir ennþá þannig að það er dágóð úrkoma í þessu.
Stund verður milli stríða seinni partinn í dag og fram eftir morgundegi en þá versnar aftur í því og fer að hvessa.
Fljótlega eftir miðnætti annað kvöld þá hérna er nú kominn suðaustanstormur syðst á landinu, koma skil inn með þokkalega mikilli úrkomu. Það er nú líklega rigning slydda þegar kemur eitthvað upp í hæð. Snjókoma á fjallvegum og þau skil fara yfir landið aðfaranótt mánudags og fram yfir hádegi á mánudag.
Það er um að gera að fylgjast með þannig að ef að menn ætla að keyra seint annað kvöld eða eitthvað svoleiðis að þá að flýta för sinni eða þá að seinka henni fram yfir hádegi á mánudag